Honde word vir dood blameerArgieffoto ‘n Man van die Noord-Kaap is Maandag dood aangetref nadat hy op ‘n plaas naby Jan Kempdorp glo deur drie bulterriër aangeval is, het die polisie gesê. “’n Paar spore was rondom die liggaam,” het lt. Sergio Kock, woordvoerder van die polisie, gesê. Daniel Mokae, ‘n plaaswerker, is Maandag omstreeks 07:20 deur die eienaar van die plaas se broer aangetref. Hy het met sy gesig na onder gelê. “Die oorledene was bebloed. Altwee sy ore word vermis en sy klere was geskeur toe die polisie by die toneel opgedaag het.” Mokae is aangestel om die vee op die plaas te voer terwyl die plaaseienaar vir die naweek uitstedig was. Die honde word in hokke op die plaas aangehou. Die polisie sal ‘n nadoodse ondersoek doen om die oorsaak van sy dood te bepaal. ‘n Geregtelike doodsondersoek is geopen.